**NACRT**

***Zakon o zaštiti jednakosti i zabrani diskriminacije***

I. OSNOVNE ODREDBE

**Predmet zakona**

**Član 1 ﻿**

Ovim zakonom se garantuje zaštita i promocija jednakosti, stvaraju uslovi za ostvarivanje jednakih mogućnosti i uređuje zaštita od diskriminacije po osnovu rase ili boje kože ili etničkog porijekla, nacionalne ili društvene pripadnosti, jezika, vjere ili uvjerenja, političkog ili drugog mišljenja, pola ili prilagođavanja pola i/ili polnih  karakteristika, roda ili   rodnog identiteta, seksualne orijentacije, genetskih svojstava, zdravstvenog stanja, invaliditeta, starosne dobi, imovnog stanja, bračnog ili porodičnog stanja, životnog partnerstva, pripadnosti grupi, političkoj partiji ili drugoj organizaciji,  kao i drugih ličnih svojstava.

Diskriminacijom se smatra stavljanje bilo kojeg lica, odnosno lica povezanog s tim licem u srodstvu ili drugom srodstvu, u nepovoljniji položaj po osnovu iz stava 1. ovog člana.

Diskriminacijom se smatra i svako stavljanje u nepovoljniji položaj lica ili grupe lica, zbog pretpostavke postojanja osnova iz stava 1. ovog člana.

**Upotreba rodno osjetljivog jezika**

**Član 2**

Izrazi koji se koriste u ovom zakonu, a imaju rodno značenje (bez obzira jesu li korišteni u muškom ili ženskom rodu) obuhvataju na jednak način i muški i ženski rod.

**Područje primjene**

**Član 3**

Ovaj zakon se primjenjuje na sve organe kao i na sva fizička ili pravna lica i u javnom i privatnom sektoru, u svim oblastima, kao što su, naročito:

1. uslova rada i prava iz radnog odnosa, uslova pri zapošljavanju, samozapošljavanju i zanimanju, uključujući kriterijume izbora, zapošljavanja i napredovanja na poslu;
2. pristupa svim oblicima stručnog usmjeravanja, stručnog obrazovanja, stručnog osposobljavanja, usavršavanja i prekvalifikacijama;
3. javnog i političkog života;
4. obrazovanja, nauke i sporta;
5. socijalnog osiguranja, socijalne i dječije zaštite;
6. zdravstvenog osiguranja i zdravstvene zaštite;
7. postupanja pred organima javnih vlasti;
8. stanovanje;
9. javno informisanje, mediji i marketing;
10. kulture i umjetnosti;
11. pristup dobrima, robi i uslugama, objektima i površinama u javnoj upotrebi;
12. članstvo i aktivnosti u sindikatima, organizacijama civilnog društva, političkim partijama ili drugim organizacijama.

**Zaštita od diskriminacije**

**Član 4**

Pravo na zaštitu od diskriminacije pripada svim fizičkim licima ako su diskriminisana po nekom od osnova iz člana 1 ovog zakona.

**Pravo na naknadu štete**

**Član 5**

Žrtva diskriminacije prema odredbama ovog zakona ima pravo na naknadu štete (reparaciju, uključujući priznanje, kompenzaciju i restituciju) u skladu sa zakonom kojim se uređuju obligacioni odnosi.

**Propisi i posebne mjere za ostvarivanje jednakosti**

**﻿ Član 6**

Organi kao i druga pravna lica donose, odnosno uvode i sprovode, u okviru svojih nadležnosti i ovlašćenja, propise i posebne mjere koje su usmjerene na stvaranje uslova za ostvarivanje jednakosti i zaštite lica koja su diskriminisana po bilo kom osnovu iz člana 1 ovog zakona, a u skladu sa članom 16 ovog zakona.

Mjere iz stava 1 ovog člana primjenjuju se srazmjerno potrebama i mogućnostima kao razumno, objektivno i proporcionalno sredstvo za ispravljanje diskriminacije u praksi i traju do ostvarenja ciljeva koji su tim mjerama utvrđeni.

**Saradnja sa socijalnim partnerima i nevladinim organizacijama**

**Član 7**

Vlada Crne Gore (u daljem tekstu: Vlada) i drugi državni organi, prilikom utvrđivanju rješenja i prijedloga za postizanje cilja ovog zakona, sarađuju sa socijalnim partnerima i udruženjima, ustanovama, institucijama i pravnim licima (u daljem tekstu: nevladine organizacije), koje rade u oblasti promocije jednakosti, zaštite ljudskih prava i osnovnih sloboda, zaštite grupa u riziku od diskriminacije, pravne, socijalne ili druge pomoći osobama koje su izložene diskriminaciji.

**II. OBLICI DISKRIMINACIJE**

**Neposredna i posredna diskriminacija**

**Član 8**

Neposredna diskriminacija postoji ako se aktom, radnjom ili nečinjenjem lice ili grupa lica, u istoj ili sličnoj situaciji, dovode ili su dovedeni, odnosno mogu biti dovedeni u nepovoljniji položaj u odnosu na drugo lice ili grupu lica po nekom od osnova iz člana 1 ovog Zakona.

Posredna diskriminacija postoji ako prividno neutralna odredba zakona, drugog propisa ili drugog akta, kriterijum ili praksa dovodi ili bi mogla dovesti lice ili grupu lica u nepovoljniji položaj u odnosu na druga lica ili grupu lica, po nekom od osnova iz člana 1 ovog Zakona, osim ako je ta odredba, kriterijum ili praksa objektivno i razumno opravdana zakonitim ciljem, uz upotrebu sredstava koja su primjerena i neophodna za postizanje cilja.

**Propuštanje razumnog prilagođavanja**

**Član 9**

Diskriminacijom se smatra i propuštanje neophodnog i odgovarajućeg prilagođavanja infrastrukture i prostora, opreme i na drugi način omogućavanja korišćenja javno dostupnih resursa licu sa invaliditetom, odnosno učestvovanje u javnom i društvenom životu, pristupu radnom mjestu i odgovarajućim uslovima rada, koje ne predstavljaju nesrazmjeran i neprimjeren teret, a potrebne su u konkretnim slučajevima, kako bi se tom licu garantavalo uživanje ili ostvarivanje svih ljudskih prava i sloboda na jednakim osnovama.

**Uznemiravanje i seksualno uznemiravanje ﻿**

**Član 10**

Uznemiravanje nekog lica ili grupe lica po nekom od osnova iz člana 1 ovog zakona je svako neželjeno ponašanje, uključujući i uznemiravanje putem audio i video nadzora, mobilnih uređaja, društvenih mreža i interneta, koje ima za cilj ili čija je posljedica povreda ličnog dostojanstva, ili stvaranje neprijateljskog, ponižavajućeg ili uvredljivog okruženja i smatra se diskriminacijom.

Seksualnim uznemiravanjem se smatra i svako neželjeno, verbalno, neverbalno ili fizičko ponašanje seksualne prirode, uključujući i uznemiravanje putem audio i video nadzora, mobilnih uređaja, društvenih mreža i interneta, kojim se želi povrijediti dostojanstvo nekog lica ili grupe lica, odnosno kojim se postiže takav učinak, a naročito kad takvo ponašanje izaziva strah ili stvara neprijateljsko, ponižavajuće, zastrašujuće, degradirajuće ili uvredljivo okruženje.

**Segregacija**

**Član 11 ﻿**

Segregacija je svaki akt, radnja ili propuštanje da se izvrši radnja, kojima se vrši prisilno ili sistemsko razdvajanje ili razlikovanje lica po nekom od osnova iz člana 1 ovog zakona.

**Govor mržnje**

**Član 12**

Govor mržnje podrazumijeva upotrebu jednog ili više posebnih oblika izražavanja - zagovaranje, promociju ili podsticanje ocrnjivanja, mržnje ili klevetanja lica ili grupe lica, kao i svako uznemiravanje, uvredu, negativnu stereotipizaciju, stigmatizaciju ili prijetnju nekom licu ili grupi lica po nekom od osnova iz člana 1 ovog zakona i svako opravdavanje svih ovih oblika izražavanja, ksenofobiju, homofobiju, transfobiju, rasnu mržnju, antisemitizam ili ostale oblike mržnje zasnovane na netoleranciji, uključujući i netoleranciju izraženu u formi nacionalizma, diskriminacije i neprijateljstva protiv manjina.

**Pomaganje, davanje instrukcija i najavljena namjera vršenja diskriminacije**

**Član 13**

Diskriminacijom se smatra i pomaganje, davanje instrukcija, podsticanje drugih na diskriminaciju, diskriminacija udruživanjem, kao i najavljena namjera da se određeno lice ili grupa lica diskriminišu po nekom od osnova iz člana 1 ovog zakona.

**Teži oblici diskriminacije**

**Član 14**

Težim oblicima diskriminacije iz člana 1 ovog zakona smatra se diskriminacija:

1)   učinjena prema istom licu ili grupi lica po više osnova iz člana 1 ovog zakona koji se mogu razdvojiti (višestruka diskriminacija);

2)   učinjena prema istom licu ili grupi lica po više osnova iz člana 1 ovog zakona koji međusobno djeluju u isto vrijeme na način da se ne mogu razdvojiti (intersekcijska diskriminacija );

3) učinjena više puta prema istom licu ili grupi lica (ponovljena diskriminacija);

4) učinjena u dužem vremenskom periodu prema istom licu ili grupi lica (produžena diskriminacija);

5) učinjena na sveobuhvatan i uporan način i duboko ukorijenjena u društvenom ponašanju i organizaciji, protiv grupe lica, uključujući zakonska pravila, politike, prakse, ili kroz preovlađujuće kulturne stavove u javnom ili privatnom sektoru koji stvaraju relativne nedostatke za neke grupe, i privilegije za druge grupe (sistemska diskriminacija);

5) propagiranjem putem sredstava javnog informisanja, kao i ispisivanjem i isticanjem sadržaja i simbola diskriminatorske sadržine na javnim mjestima;

6) koja ima naročito teške posljedice po diskriminisano lice, grupu lica ili po njihovu imovinu.

Sud će voditi računa o okolnostima iz stava 1 ovog člana prilikom odmjeravanja kazne i utvrđivanja visine nadoknade štete.

**Zaštita od viktimizacije**

**Član 15**

Niko ne može da trpi štetne posljedice zbog prijavljivanja diskriminacije, davanja iskaza pred nadležnim organom ili nuđenja dokaza u postupku u kojem se ispituje slučaj diskriminacije.

Lica iz stava 1 ovoga člana su zaštićena od bilo kojeg štetnog postupanja ili posljedice kao reakcije na prijavu ili postupak koji se vodi zbog kršenja načela nediskriminacije.

**Zabrana diskriminacije i postupanja koja se ne smatraju diskriminacijom**

**Član 16**

Zabranjen je svaki oblik diskriminacije.

Neće se smatrati diskriminacijom u smislu člana 8 ovog zakona stavljanje u nepovoljniji položaj lica odnosno grupe lica u odnosu na druga lica:

1) kad je takvo postupanje propisano zakonom radi očuvanja zdravlja, bezbjednosti građana, održavanja javnog reda i mira, prevencije krivičnih djela i zaštite prava i sloboda drugih, ako su upotrijebljena sredstva primjerena i nužna za postizanje nekog od tih ciljeva u demokratskom društvu i srazmjerna cilju koji takvim mjerama treba postići;

2) posebnih mjera ograničenog trajanja koje su usmjerene na stvaranje uslova za ostvarivanje nacionalne, rodne i ukupne ravnopravnosti i zaštite lica ili grupe lica koja su po bilo kom osnovu iz člana 1 ovog zakona u nejednakom položaju, kada se te mjere zasnivaju na odredbama zakona, podzakonskih akata, programa, mjera ili odluka u cilju poboljšanja položaja ~~etničkih~~ manjinskih naroda ili drugih manjinskih nacionalnih  zajednica, vjerskih, jezičkih ili drugih manjina ili drugih grupa lica ili osoba diskriminisanih po osnovama iz člana 1 ovog Zakona;

 (3) primjene mjera socijalne politike koje su usmjerene poboljšanju položaja osoba težeg imovnog i socijalnog stanja;

 4) obavljanja profesionalnih aktivnosti, odnosno pravljenja razlike, isključenja ili davanja prvenstva zbog prirode određenog posla kod kojeg lično svojstvo lica predstavlja stvarni i odlučujući uslov obavljanja posla, ako je svrha koja se time želi postići opravdana i ako je uslov srazmjeran, kao i preduzimanje mjera zaštite prema pojedinim kriterijumima lica iz stava 1 ovog člana;

 5) obavljanje profesionalnih aktivnosti,  učlanjenja i zasnivanja radnog odnosa u vjerskim zajednicama i drugim organizacijama, odnosno djelovanja lica koje je u skladu sa vjerskim učenjem, obredima i poslovima vjerske zajednice, kao i druge javne ili privatne organizacije čiji se sistem vrijednosti zasniva na vjerskom učenju ili uvjerenju, a koja djeluje u skladu sa Ustavom i zakonom, ako tako zahtijeva vjersko učenje ili uvjerenje, a zbog prirode tih aktivnosti ili okolnosti u kojima se obavljaju, vjersko učenje ili uvjerenje predstavlja istinski, zakonit i opravdan uslov za obavljanje posla;

6) na osnovu starosne dobi, ako su upotrijebljene mjere propisane zakonom, primjerene i nužne za postizanje nekog od ciljeva u demokratskom društvu i srazmjerna cilju koji takvim mjerama treba postići;

7) u pristupu dobrima i uslugama, objektima i površinama u javnoj upotrebi, ako je pristup istim namijenjen isključivo ili prvenstveno pripadnicima jednog pola/roda ili licima sa invaliditetom, kad je takvo postupanje objektivno i razumno opravdano legitimnim ciljem, a upotrijebljena sredstva primjerena i nužna za postizanje tog cilja;

8) utvrđivanjem najniže ili najviše starosne granice, profesionalnog iskustva, odnosno stepena obrazovanja kao uslova za zasnivanje radnog odnosa ili kao uslova za sticanje drugih prava iz radnog odnosa, u skladu sa posebnim propisima;

9) utvrđivanjem primjerene najviše starosne granice kao razloga za prestanak radnog odnosa u skladu sa uslovima za sticanje prava na starosnu penziju;

10) na osnovu državljanstva u skladu sa posebnim propisima.

 Uslovi iz stava 2 ovog člana utvrđuju se srazmjerno cilju i svrsi zbog kojih se utvrđuju, ako su sredstva za postizanje tog cilja srazmjerna i neophodna.

**III. ZAŠTITNIK/CA LjUDSKIH PRAVA I SLOBODA**

**Nadležnost Zaštitnika/ce**

**Član 17**

Zaštitnik/ca ljudskih prava i sloboda Crne Gore (u daljem tekstu: Zaštitnik/ca) nadležan/na je da:

1) postupa po pritužbama zbog diskriminatorskog postupanja organa, privrednog društva, drugog pravnog lica, preduzetnika i fizičkog lica, i preduzima mjere i radnje za otklanjanje diskriminacije i zaštitu prava diskriminisanog lica, ako nije pokrenut sudski postupak;

2) podnosiocu/teljki pritužbe koji/a smatra da je diskriminisan/a od strane organa, privrednog društva, drugog pravnog lica, preduzetnika i fizičkog lica, daje potrebna obavještenja o njegovim/njenim pravima i obavezama, kao i mogućnostima sudske i druge zaštite;

3) sprovodi postupak mirenja lica koje smatra da je diskriminisano, uz njegov pristanak, i organa, privrednog društva, drugog pravnog lica, preduzetnika i fizičkog lica, na koje se odnosi pritužba zbog diskriminacije;

4) pokrene postupak za zaštitu od diskriminacije pred sudom ili se u tom postupku pojavi kao umješač/ica kad stranka učini vjerovatnim, a Zaštitnik/ca procijeni da:

1. je postupanjem tuženog izvršena diskriminacija po istom osnovu prema grupi lica sa istim ličnim svojstvima,

2. bi posljedice nejednakog postupanja bile takve prirode da mogu prouzrokovati sistemske povrede načela zabrane diskriminacije, a naročito tešku povredu dostojanstva ličnosti,

3. bi se lice koje traži zaštitu od diskriminacije moglo na drugi način dovesti u naročito nepovoljan položaj po nekom od osnova iz člana 1 ovog zakona;

5) upozorava javnost na pojavu težih oblika diskriminacije;

6) vodi posebnu evidenciju o podnijetim pritužbama u vezi sa diskriminacijom;

7) prikuplja i analizira podatke o slučajevima diskriminacije;

8) preduzima aktivnosti radi promocije jednakosti;

9) izvještava Skupštinu Crne Gore, u okviru godišnjeg izvještaja i kroz posebne izvještaje, o sprovedenim aktivnostima na zaštiti od diskriminacije i promociji jednakosti;

10) vrši i druge poslove u vezi zaštite od diskriminacije propisane posebnim zakonom kojim se uređuju nadležnost, ovlašćenja, način rada i postupanje Zaštitnika/ce.

**Podnošenje pritužbe**

**Član 18**

Svako ko smatra da je diskriminisan aktom, radnjom ili nepostupanjem organa i drugih pravnih i fizičkih lica, može se obratiti pritužbom Zaštitniku/ci, samostalno ili preko punomoćnika.

Pritužbu iz stava 1 ovog člana Zaštitniku/ci mogu podnijeti i organizacije ili pojedinci/ke koji/e se bave zaštitom ljudskih prava, uz saglasnost diskriminisanog lica ili grupe lica.

Postupanje po pritužbama iz st. 1 i 2 ovog člana, sprovodi se u skladu sa propisima kojima je uređen način rada Zaštitnika/ce, ukoliko ovim zakonom nije drukčije uređeno.

**IV. SUDSKA ZAŠTITA**

**Postupak pred sudom**

**Član 19**

Svako ko smatra da je povrijeđen diskriminatorskim postupanjem organa, privrednog društva, drugog pravnog lica, preduzetnika i fizičkog lica ima pravo na zaštitu pred sudom, u skladu sa zakonom.

Postupak se pokreće tužbom.

Na postupak iz stava 2 ovog člana shodno se primjenjuju odredbe zakona kojim se uređuje parnični postupak, ako ovim zakonom nije drukčije određeno.

Postupak iz stava 2 ovog člana je hitan.

U sporu za zaštitu od diskriminacije revizija je uvijek dozvoljena .

**Mjesna nadležnost**

**Član 20**

U postupku za zaštitu od diskriminacije mjesno je nadležan sud opšte mjesne nadležnosti.

**Tužba**

**Član 21**

Tužbom iz člana 19 stav 2 ovog zakona može se tražiti i:

1) utvrđenje da je tuženi/a diskriminatorski postupao/la prema tužiocu/teljki;

2) zabrana vršenja radnje od koje prijeti diskriminacija, odnosno zabrana ponavljanja radnje diskriminacije;

3) uklanjanje posljedica diskriminatorskog postupanja;

4) naknada štete, u skladu sa ovim zakonom;

5) objavljivanje presude kojom je utvrđena diskriminacija na trošak tuženog/e u medijima.

U slučajevima iz stava 1 ovog člana tužbeni zahtjev može se istaći zajedno sa zahtjevima za zaštitu prava o kojima se odlučuje u parničnom postupku, ako su ovi zahtjevi u međusobnoj vezi i zasnivaju se na istom činjeničnom i pravnom osnovu.

**Rok za podnošenje tužbe**

**Član 22**

Tužba iz člana 19 stav 2 ovog zakona može se podnijeti u roku od pet godina od dana saznanja za učinjenu diskriminaciju a najkasnije u roku od deset godina od dana učinjene diskriminacije.

**Privremene mjere**

**Član 23**

Prije pokretanja ili u toku postupka po tužbi iz člana 19 ovog zakona sud može, na predlog stranke, odrediti privremene mjere.

U predlogu za izdavanje privremene mjere mora se učiniti vjerovatnim da je mjera potrebna da bi se spriječila opasnost od nastupanja nenadoknadive štete, osobito teške povrede prava na jednako postupanje ili sprječavanje nasilja.

O predlogu za izdavanje privremene mjere sud je dužan da donese odluku bez odlaganja.

Na postupak iz stava 1 ovog člana shodno se primjenjuju odredbe Zakona o izvršnom postupku.

**Teret dokazivanja**

**Član 24**

Ukoliko tužilac/teljka iznese činjenice iz kojih se može pretpostaviti da je tuženi/a izvršio/la akt diskriminacije, teret dokazivanja da do diskriminacije nije došlo prelazi na tuženog/u.

Pravilo o teretu dokazivanja iz stava 1 ovog člana primjenjuje se i u postupanju za zaštitu od diskriminacije kod Zaštitnika/ce.

Odredba stava 1 ovog člana ne odnosi se na prekršajni i krivični postupak.

**Druga lica koja mogu podnijeti tužbu**

**Član 25**

Tužbu iz člana 21 stav 1 tač. 1,2,3 i 5 ovoga zakona mogu podnijeti organizacije koje se u okviru svojih djelatnosti bave zaštitom ljudskih prava.

Tužba iz stava 1 ovog člana može se podnijeti samo uz pisani pristanak diskriminisanog lica, a u slučaju diskriminacije grupe lica i bez pisanog pristanka ukoliko je to u cilju promovisanja interesa zaštićenih grupa ili zaštite ljudskih prava.

**Učešće umješača/ica**

**Član 26**

U postupku pred sudom iz člana 21 ovog zakona mogu se kao umješač/ica na strani tužioca/iteljke pridružiti organizacije koje se bave zaštitom ljudskih prava ili pojedinci/ke koje se u okviru svojhdjelatnosti bave zaštitom ljudskih prava.

O učešću umješača/ica odlučuje sud primjenom odredbi iz Zakona o parničnom postupku.

Sud će prihvatiti učešće umješača/ice samo uz pristanak tužioca/žilje.

Umješač/ica iz stava 1 može preduzimati radnje u postupku i ima u postupku sva prava koja pripadaju umješaču/ici.

**Obavještavanje Zaštitnika/ce**

**Član 27**

Podnosilac/teljka tužbe iz čl. 21 i 25 ovog zakona koji/a je podnio/la i pritužbu Zaštitniku/ci dužan/na je da pisanim putem obavijesti Zaštitnika/cu o pokretanju sudskog postupka.

**V. INSPEKCIJSKI NADZOR**

**Uloga inspekcija**

**Član 28**

Inspekcijski nadzor u odnosu na diskriminaciju u oblasti rada, zapošljavanja, zaštite i zdravlja na radu, zdravstvene zaštite, obrazovanja, socijalne i dječije zaštite, građevinarstva, saobraćaja, turizma i u drugim oblastima vrše inspekcije nadležne za te oblasti, u skladu sa zakonom.

**Posebna ovlašćenja**

**Član 29**

Kad se u postupku inspekcijskog nadzora utvrdi da je povrijeđen zakon ili drugi propis, pored ovlašćenja propisanih zakonom, inspektor/ka je ovlašćen/a da na zahtjev lica koje smatra da je diskriminisano, a koje je pokrenulo postupak za zaštitu od diskriminacije kod nadležnog suda, privremeno odloži izvršenje rješenja, drugog akta ili radnje subjekta nadzora, do donošenja pravosnažne odluke suda.

Zahtjev iz stava 1 ovog člana, može se podnijeti u roku od osam dana od dana pokretanja postupka za zaštitu od diskriminacije kod nadležnog suda.

O zahtjevu iz stava 1 ovog člana, inspektor/ka je dužan/a da odluči u roku od osam dana od dana podnošenja zahtjeva.

**VI. EVIDENCIJA**

**Vođenje evidencije**

**Član 30**

Sudovi, državna tužilaštva, organi za prekršaje, organ uprave nadležan za policijske poslove i inspekcijski organi dužni su da vode posebnu evidenciju o podnijetim prijavama, pokrenutim postupcima i donijetim odlukama iz svoje nadležnosti u vezi sa diskriminacijom (u daljem tekstu: posebna evidencija).

Podatke iz posebne evidencije, organi iz stava 1 ovog člana dostavljaju Zaštitniku/ci, najkasnije do 31. januara tekuće godine za prethodnu godinu, a na zahtjev Zaštitnika/ce dužni su da podatke iz ove evidencije dostave i za određeni kraći period u toku godine.

Bliži sadržaj i način vođenja evidencija iz stava 1 ovog člana propisuje organ državne uprave nadležan za ljudska i manjinska prava.

**VII. KAZNENE ODREDBE**

**Prekršaji**

**Član 31**

Novčanom kaznom u iznosu od 1.000 eura do 20.000 eura kazniće se za prekršaj pravno lice, ako:

1) izloži lice ili grupu lica diskriminaciji (član 8)

2) vrši svako neželjeno ponašanje, uključujući i uznemiravanje putem audio i video nadzora, mobilnih uređaja, društvenih mreža i interneta, koje ima za cilj ili čija je posljedica povreda ličnog dostojanstva, izazivanje straha, osjećaja poniženosti ili uvrijeđenosti ili stvaranje neprijateljskog, ponižavajućeg ili uvredljivog okruženja (član 10 stav 1);

3) vrši svako neželjeno, verbalno, neverbalno ili fizičko ponašanje seksualne prirode kojim se želi povrijediti dostojanstvo nekog lica ili grupe lica, odnosno kojim se postiže takav učinak, a naročito kad takvo ponašanje izaziva strah ili stvara neprijateljsko, ponižavajuće, zastrašujuće, degradirajuće ili uvredljivo okruženje (član 10 stav 2);

4) vrši segregaciju svakim aktom, radnjom ili propuštanjem da se izvrši radnja, kojima se vrši prisilno ili sistemsko razdvajanje ili razlikovanje lica po nekom od osnova iz člana 1 stav 1 ovog zakona (član 11 stav 2);

5) koristi govor mržnje izražavanjem ideja, tvrdnji, informacija, mišljenja, kojima se širi, raspiruje, podstiče ili pravda diskriminacija, mržnja ili nasilje protiv lica ili grupe lica zbog njihovog ličnog svojstva, ksenofobije, homofobije, transfobije, rasne mržnje, antisemitizma, ili ostale oblike mržnje zasnovane na netoleranciji, uključujući i netoleranciju izraženu u formi nacionalizma, diskriminacije i neprijateljstva protiv manjina (član 12);

6) Prouzrokuje licu štetne posljedice zbog prijavljivanja slučaja diskriminacije, davanja iskaza pred nadležnim organom ili nuđenja dokaza u postupku u kojem se ispituje slučaj diskriminacije (član 15);

7) podnese tužbu bez pisanog pristanka diskriminisanog lica ili grupe lica (član 25 stav 2).

Za prekršaj iz stava 1 ovog člana kazniće se i odgovorno lice u pravnom licu, državnom organu, organu državne uprave, organu lokalne samouprave i organu lokalne uprave novčanom kaznom u iznosu od 500 eura do 2.000 eura.

Za prekršaj iz stava 1 ovog člana kazniće se i preduzetnik/ca novčanom kaznom u iznosu od 300 eura do 6.000 eura.

Za prekršaj iz stava 1 ovog člana kazniće se fizičko lice novčanom kaznom u iznosu od 150 eura do 2.000 eura.

**Član 32**

Novčanom kaznom u iznosu od 3.000 eura do 30.000 eura kazniće se za prekršaj pravno lice, ako:

1) izloži lice ili više osoba teškim oblicima diskriminacije (član 14).

Za prekršaj iz stava 1 ovog člana kazniće se i odgovorno lice u pravnom licu, državnom organu, organu državne uprave, organu lokalne samouprave i organu lokalne uprave novčanom kaznom u iznosu od 1.000 eura do 3.000 eura.

Za prekršaj iz stava 1 ovog člana kazniće se i preduzetnik/ca novčanom kaznom u iznosu od 500 eura do 8.000 eura.

Za prekršaj iz stava 1 ovog člana kazniće se fizičko lice novčanom kaznom u iznosu od 300 eura do 3.000 eura.

**Član 33**

Novčanom kaznom u iznosu od 100 eura do 2.000 eura kazniće se odgovorno lice u državnom organu, organu državne uprave i organu lokalne uprave ako:

1) ne vodi posebnu evidenciju o podnijetim prijavama, pokrenutim postupcima i donijetim odlukama iz svoje nadležnosti u vezi sa diskriminacijom (član 30 stav 1);

2) podatke iz posebne evidencije ne dostavi Zaštitniku/ci u rokovima propisanim članom 30 stav 2 ovog zakona.

**Član 34**

Za prekršaje iz čl. 31, 32 i 33 ovog zakona može se, samostalno ili uz novčanu kaznu ili mjeru upozorenja, izreći jedna ili više zaštitnih mjera:

1) oduzimanje predmeta;

2) zabrana vršenja poziva, djelatnosti ili dužnosti;

3) javno objavljivanje odluke.

Zaštitna mjera oduzimanja predmeta obavezno se izriče kad je prekršaj izvršen korišćenjem predmeta koji se oduzima, odnosno kad je predmet bio namijenjen izvršenju prekršaja ili je predmet koji se oduzima nastao zbog izvršenja prekršaja.

Zaštitna mjera zabrana vršenja poziva, djelatnosti ili dužnosti može se primijeniti u trajanju koje ne može biti duže od šest mjeseci.

Zaštitna mjera javnog objavljivanja odluke izvršava se na način što se odluka objavljuje u javnim medijima dostupnim na cijeloj teritoriji Crne Gore.

VIII. PRELAZNE I ZAVRŠNE ODREDBE

**Postupci po pritužbama**

**Član 35**

Postupci po pritužbama koje se odnose na diskriminaciju podnešenim prije stupanja na snagu ovog zakona okončaće se u skladu sa propisima koji su se primjenjivali do dana stupanja na snagu ovog zakona.

**Usklađivanje podzakonskog akta**

**Član 36**

Podzakonski akt iz člana 30 stav 3 ovog zakona, uskladiće se sa ovim zakonom u roku od šest mjeseci od dana stupanja na snagu ovog zakona.

**Prestanak važenja odredbe zakona**

**Član 37**

Danom stupanja na snagu ovog zakona prestaje da važi Zakon o zabrani diskriminacije („Službeni list Crne Gore “br. 46/2010, 40/2011, 18/2014 i 42/2017)

**Stupanje na snagu**

**Član 38**

Ovaj zakon stupa na snagu osmog dana od dana objavljivanja u "Službenom listu Crne Gore".